b"\n_START_ARTICLE_\nDen muslimske gravplads i Br\xc3\xb8ndby\n_START_PARAGRAPH_\nDen muslimske gravplads i Br\xc3\xb8ndby er det f\xc3\xb8rste muslimske begravelsessted i Danmark, der ikke ligger i tilknytning til en kristen kirkeg\xc3\xa5rd. Pladsen, der under nogen medieopm\xc3\xa6rksomhed blev muliggjort af en lokalplan vedtaget af Br\xc3\xb8ndby Kommune i 2001, ligger i den gr\xc3\xb8nne kile mellem Br\xc3\xb8ndby\xc3\xb8ster og Aved\xc3\xb8re ved siden af Hvidovre Hospitals psykiatriske afdeling syd for Br\xc3\xb8ndbyskoven. Den d\xc3\xa6kker et omr\xc3\xa5de p\xc3\xa5 50.000 m\xc2\xb2, hvoraf de 32.000 m\xc2\xb2 m\xc3\xa5 anvendes til gravpladser. P\xc3\xa5 denne baggrund vurderes det, at gravpladsen har kapacitet til at rumme mellem 6000 og 8000 muslimske grave, hvilket skulle kunne d\xc3\xa6kke behovet 60 \xc3\xa5r frem i tiden._NEWLINE_Pladsen blev indviet den 22. september 2006 med deltagelse af blandt andre kirkemini\xc2\xadster Bertel Haarder og integrati\xc2\xadonsminister Rikke Hvilsh\xc3\xb8j. Indvielsen af gravpladsen blev af formand for Dansk Islamisk Begravelsesfond, Kasem Ahmad, kaldt for den vigtigste historiske begivenhed for muslimer i Danmark.\n_START_SECTION_\nHistorie\n_START_PARAGRAPH_\nPlanerne for gravpladsen g\xc3\xa5r tilbage til begyndelsen af 1990'erne, hvor en r\xc3\xa6kke muslimske organisationer og trossamfund arbejdede p\xc3\xa5 dens muligg\xc3\xb8relse. P\xc3\xa5 det tidspunkt kom grunden i Br\xc3\xb8ndby dog ikke i betragtning, og arbejdet bestod i at lede efter egnede lokaliteter forskellige steder i Danmark. Det var imidlertid ikke muligt at finde et omr\xc3\xa5de, idet kommunernes lokalplaner ikke tillod opf\xc3\xb8relsen af gravpladser. Indsam \xe2\x80\x93 som var Danmarks st\xc3\xb8rste indvandreorganisation \xe2\x80\x93 valgte at klage til kirkeminister Margrete Vestager over forl\xc3\xb8bet af kommunernes og kirkeministeriets sagsbehandling, som organisationen fandt for langsom. I 2001, da posten som kirkeminister var overtaget af Johannes Lebech, lovede han, at der ville v\xc3\xa6re fundet en grund til form\xc3\xa5let ved udgangen af samme \xc3\xa5r._NEWLINE_Efter Lebech havde udtalt dette til medierne, henvendte milj\xc3\xb8minister Svend Auken sig til Lebech og fortalte, at han havde fundet en egnet grund. Auken havde forud for denne henvendelse kontaktet Br\xc3\xb8ndby Kommune, og borgmesteren, Kjeld Rasmussen, tilb\xc3\xb8d et areal p\xc3\xa5 omkring 4,5 hektar til en pris af ca. kr. 700.000. Problemet var dog \xe2\x80\x93 viste det sig \xe2\x80\x93 at grunden siden 1930 var ejet af K\xc3\xb8benhavns Kommune. Det kom hurtigt p\xc3\xa5 tale, at Br\xc3\xb8ndby Kommune skulle overtage grunden. Men overborgmesteren i K\xc3\xb8benhavns Kommune, Jens Kramer Mikkelsen, vurderede, at grunden var kr. 21,5 millioner v\xc3\xa6rd. Den store forskel mellem Br\xc3\xb8ndby Kommunes og K\xc3\xb8benhavns Kommunes vurderinger skyldtes, at de to ikke var enige om grunden l\xc3\xa5 i landzone eller byzone. Br\xc3\xb8ndby Kommune \xe2\x80\x93 med borgmesteren i spidsen \xe2\x80\x93 valgte p\xc3\xa5 dette tidspunkt at \xc3\xa6ndre lokalplanen for omr\xc3\xa5det, s\xc3\xa5ledes at det fremgik tydeligt, at der var tale om landzone. Dette gjorde, at grunden kun m\xc3\xa5tte bebygges med 1%, hvilket akkurat tillod en mindre bebyggelse som fx et bedehus. Det gjorde endvidere, at kommunen var juridisk forpligtet til at k\xc3\xb8be grunden; og de to kommuner kunne begynde forhandlingen om prisen \xe2\x80\x93 en pris, der som f\xc3\xb8lge af, at grunden nu var landzone, m\xc3\xa5tte ligge n\xc3\xa6rmere kr. 700.000 end kr. 21,5 millioner._NEWLINE_Forhandlingerne trak ud, fordi de to kommuner stadig havde uoverensstemmelser om grundens pris. For Indsams vedkommende l\xc3\xa5 det dog fast, at prisen ikke skulle overstige kr. 3 millioner, hvis foreningen skulle kunne rejse den forn\xc3\xb8dne kapital til at k\xc3\xb8be grunden. Hverken Br\xc3\xb8ndby Kommune eller K\xc3\xb8benhavns Kommune ville give sig, og august 2001 blev det vedtaget, at en uvildig taksationskommission skulle vurdere grundens v\xc3\xa6rdi, hvorefter Br\xc3\xb8ndby Kommune skulle k\xc3\xb8be den for denne pris, s\xc3\xa5ledes at Indsam kunne k\xc3\xb8be den af Br\xc3\xb8ndby Kommune. Endeligt skulle den danske stat kompensere Br\xc3\xb8ndby Kommune for forskellen mellem de 3 millioner, som Indsam kunne betale, og det bel\xc3\xb8b, den m\xc3\xa5tte betale til K\xc3\xb8benhavns Kommune. Snart efter skulle der imidlertid opst\xc3\xa5 yderligere forsinkelser, da statsminister Poul Nyrup Rasmussen i mellemtiden havde udskrevet folketingsvalg._NEWLINE_Efter valget overtog Tove Fergo posten som kirkeminister, og hendes opfattelse var \xe2\x80\x93 fortalte hun kort efter, at det ikke var statens opgave at betale kompensation til Br\xc3\xb8ndby Kommune. Det forhindrede dog ikke taksationskommissionen i at p\xc3\xa5begynde vurderingen af grunden. Under denne proces gik Indsam konkurs, og det muslimske milj\xc3\xb8 i Danmark stod uden kapital til at opk\xc3\xb8be grunden. Konkursen f\xc3\xb8rte til, at 27 muslimske organisationer i januar 2003 gik sammen for at danne Dansk Islamisk Begravelsesfond, der skulle rejse ny kapital. Taksationskommissionen \xe2\x80\x93 med Kirkeministeriet som mellemmand i forhandlingerne \xe2\x80\x93 slog senere fast, at prisen for grunden h\xc3\xb8jst m\xc3\xa5tte v\xc3\xa6re kr. 2 millioner. Br\xc3\xb8ndby Kommune overtog grunden, og efter en licitation, hvor Dansk Islamisk Begravelsesfond overtog grunden af Br\xc3\xb8ndby Kommune for kr. 3,2 millioner, ejes den nu af denne fond. Overtagelsen af grunden fandt sted januar 2005._NEWLINE_Under opf\xc3\xb8relsen af gravpladsen, der efterf\xc3\xb8lgende kunne begynde, blev arbejdet forstyrret af h\xc3\xa6rv\xc3\xa6rk, der hos de involverede parter rejste tvivl om, hvorvidt projektet overhovedet kunne gennemf\xc3\xb8res. Fx k\xc3\xb8rte ukendte gerningsm\xc3\xa6nd i biler p\xc3\xa5 pladsen og fr\xc3\xa6sede hjulspor, ligesom der blev malet hagekors i gr\xc3\xa6sset. Kjeld Rasmussen oplevede desuden at blive udsat for trusler fra nynazister p\xc3\xa5 baggrund af hans medvirken til at fremme opf\xc3\xb8relsen af gravpladsen._NEWLINE_Formand for Dansk Islamisk Begravelsesfond, Kasem Ahmad, udtalte nogle m\xc3\xa5neder f\xc3\xb8r indvielsen, at flere personer har ytret \xc3\xb8nske om at f\xc3\xa5 flyttet deres afd\xc3\xb8de p\xc3\xa5r\xc3\xb8rende fra deres nuv\xc3\xa6rende gravsted til en plads p\xc3\xa5 den muslimske gravplads i Br\xc3\xb8ndby. En s\xc3\xa5dan handling \xe2\x80\x93 understreger Ahmad \xe2\x80\x93 betragtes dog normalt som uetisk inden for islam, ligesom lovgivningen p\xc3\xa5 omr\xc3\xa5det kun i sj\xc3\xa6ldne tilf\xc3\xa6lde vil tillade det.\n_START_SECTION_\nGravpladsen i medierne\n_START_PARAGRAPH_\nOpf\xc3\xb8relsen af gravpladsen har gentagne gange v\xc3\xa6ret omtalt i medierne, hvor den blandt andet er blevet fremstillet som v\xc3\xa6rende genstand for en r\xc3\xa6kke uenigheder mellem de indbefattede parter. Fx har der v\xc3\xa6ret fremf\xc3\xb8rt teorier om gammelt fjendskab og magtkampe mellem de dav\xc3\xa6rende borgmestre for Br\xc3\xb8ndby Kommune og K\xc3\xb8benhavns Kommune. Dette skyldes blandt andet, at Br\xc3\xb8ndbys borgmester, Kjeld Rasmussen, i 2001 udtalte, at han p\xc3\xa5 forh\xc3\xa5nd var klar over, at grunden i virkeligheden var ejet af K\xc3\xb8benhavns Kommune. Desuden har Rasmussen udtalt, at han var irriteret over K\xc3\xb8benhavns overborgmester Jens Kramer Mikkelsens tilsyneladende trang til at ville bestemme, hvad der foreg\xc3\xa5r i Br\xc3\xb8ndby. En irritation, der skulle bunde i K\xc3\xb8benhavns Kommunes h\xc3\xb8je vurdering af grundens v\xc3\xa6rdi. Kramer var desuden ikke tilfreds med Rasmussens \xc3\xa6ndring af lokalplanen, s\xc3\xa5ledes grunden kom til at ligge i landzone i stedet for byzone. Et tr\xc3\xa6k, der s\xc3\xa5 at sige gjorde, at K\xc3\xb8benhavns Kommune gik glip af mange millioner._NEWLINE_Medierne har desuden spekuleret i, hvorvidt der blandt muslimske politikere i K\xc3\xb8benhavns Borgerrepr\xc3\xa6sentation forgik en kamp om, hvem der kunne tage den endelige \xc3\xa6re for gravpladsens tilblivelse."